Foto’s: Vyf sterf toe helikopter in rivier valDie toneel waar die helikopter in die East-rivier in New York City geval het (11 Maart 2018). Foto: AP Photo/Andres Kudacki Vyf mense is dood nadat ŉ helikopter Sondagaand in New York City se East-rivier in die VSA neergestort het. ŉ Plaaslike polisiewoordvoerder het Maandagoggend bevestig al vyf oorledenes was passasiers aan boord die helikopter. Die vlieënier kon daarin slaag om uit die wrak van die helikopter te kom en is met ŉ sleepboot gered. Die helikopter, wat ŉ private vlug onderneem het nadat dit gehuur is vir ŉ fotosessie, het naby die Gracie Mansion, die burgemeesterswoning, neergestort. ŉ Video wat deur ŉ omstander geneem en op sosiale media gedeel is, toon hoe die rooi helikopter die water tref en dan omslaan. Die oorledenes se liggame is deur reddingsduikers van die polisie en die brandweer uit die water gehaal. Volgens Daniel Nigro, die plaaslike brandweerkommissaris, moes die liggame verwyder word waar dit met stewige harnasse in die helikopter vasgemaak was. Paramedici dra ŉ persoon na ŉ ambulans op die toneel waar die helikopter in die East-rivier geval het (11 Maart 2018). Foto: AP Photo/Jennifer Peltz “Dit het ŉ ruk geneem vir die duikers om die mense uit te kry. Hulle het so vinnig moontlik gewerk. Dit was ŉ groot tragedie wat hom hier afgespeel het,” het Nigro gesê. Die wrak van die helikopter is ook tydens die reddingsoperasie uit die rivier gehaal. Ooggetuies naby die plek waar die helikopter neergestort het, het gesê die helikopter het raserig verbygevlieg voordat dit in die water geval en vinnig onder die oppervlak ingesak het. Die vlieënier het kort daarna bo die water verskyn en het aan ŉ dryftoestel vasgeklou terwyl polisiebote die toneel genader het. “Dit is koue water. [Die helikopter] het baie vinnig gesink,” het Mary Lee (66) aan die New York Post gesê. “Teen die tyd dat ons daar aangekom het, kon ons dit nie meer sien nie. Dit was reeds onder water.” Celia Skyvaril (23) het aan die Daily News gesê sy kon sien hoe ŉ mens vasklou aan iets wat soos ŉ dryfbare vlot gelyk het, terwyl hy geskree het om hulp. Een van die slagoffers word op die toneel deur nooddienswerkers bygestaan (11 Maart 2018). Foto: Xinhua/Li Muzi (srb) Beeldmateriaal van nuusagentskappe het getoon hoe een van die slagoffers in ŉ ambulans gelaai word terwyl paramedici kardiopulmonêre resussitasie op hom toepas. ŉ Woordvoerder vir die Federale Lugvaartadministrasie het gesê die Eurocopter AS350-helikopter het net ná 19:00 in die water geval. Die helikopter word besit deur Liberty Helicopters, ŉ maatskappy wat helikopters vir private gebruik bied, asook besigtigingstoere vir toeriste aanbied. Die oorsaak van die ongeluk is nog nie bekend nie en word ondersoek. Die lugruim oor New York City is dikwels bedrywig met helikopters wat toeriste, sakelui, verkeersverslaggewers, mediese spanne en ander mense rondvlieg. Ongelukke is nie ongehoord nie. In 2009 het ŉ besigtigingshelikopter, wat dieselfde model was en deur dieselfde maatskappy besit word, bo die Hudson-rivier met ŉ ligte vliegtuig gebots wat tot die dood van nege mense, onder wie ŉ groep Italiaanse toeriste, gelei het. In Oktober 2011 is ŉ Britse vrou dood tydens ŉ ongeluk in die East-rivier. Drie ander passasiers is beseer. In Julie 2007 het ŉ helikopter, met agt passasiers aan boord, in die Hudson-rivier neergestort, maar niemand is beseer nie. In Junie 2005 het twee helikopters in dieselfde week in die East-rivier neergestort. In een van dié ongelukke is agt mense beseer, terwyl ses toeriste en die vlieënier tydens die ander ongeluk beseer is.